กรุงไทยลุ้นให้กู้ขรก.5หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — “กรุงไทย” ลุยปล่อยสินเชื่อพนักงานรัฐวิสาหกิจข้าราชการ 7 เดือน กวาดไปแล้ว 4.2 หมื่นล้านบาท ล่าสุดพนักงาน กกท. ได้ดอกเบี้ย 1.75% 
นางศรีประภา พริ้งพงษ์ ผู้ช่วยกรรมการผู้จัดการอาวุโส สายงานธุรกิจภาครัฐ ธนาคารกรุงไทย เปิดเผยว่า ในช่วง 7 เดือนที่ผ่านมา ธนาคารปล่อยสินเชื่อภาครัฐให้พนักงานรัฐวิสาหกิจและข้าราชการไปแล้ว 4.2 หมื่นล้านบาท แบ่งเป็นสินเชื่อสวัสดิการ 3.3 หมื่นล้านบาท สินเชื่อธนวัฏ 2,500 ล้านบาท และสินเชื่อที่อยู่อาศัยให้ลูกค้าหน่วยงานภาครัฐ 7,000 ล้านบาท 
โดยคาดว่าในปีนี้จะอนุมัติสินเชื่อใหม่ได้กว่า 5 หมื่นล้านบาท จากปัจจุบันธนาคารมีสินเชื่อคงค้างลูกค้ากลุ่มนี้ 1.45 แสนล้านบาท
นางศรีประภา กล่าวว่า สาเหตุที่สินเชื่อภาครัฐที่เกี่ยวเนื่องลูกค้ารายย่อยเติบโตได้ดี เพราะหน่วยงานภาครัฐส่วนใหญ่ใช้บริการกับธนาคาร เช่น มีเงินฝากกับธนาคาร ทำให้ธนาคารสามารถคิดดอกเบี้ยได้ถูก
นอกจากนั้น ธนาคารได้ให้การสนับสนุนสินเชื่อสวัสดิการกับพนักงานการกีฬาแห่งประเทศไทย (กกท.) วงเงินรวม 300 ล้าน บาท เพื่อสนับสนุนให้พนักงาน กกท. มีที่อยู่อาศัยเป็นของตัวเอง และช่วยเสริมสภาพคล่องทางการเงินยามจำเป็น ในอัตรา ดอกเบี้ยต่ำพิเศษ 1.75% ต่อปี 
ทั้งนี้ พนักงาน กกท. สามารถกู้ซื้อหรือไถ่ถอน (รีไฟแนนซ์) เพื่อที่อยู่อาศัยได้สูงสุด 100% ของราคาประเมินที่ดินและสิ่งปลูกสร้าง ผ่อนชำระนานถึง 30 ปี และยังสามารถกู้สินเชื่อกรุงไทยเพิ่มสุข เพื่อชำระค่าเบี้ยประกันชีวิตเพิ่มเติม ในวงเงินกู้สูงถึง 110% เมื่อรวมกับวงเงินสินเชื่อเพื่อที่อยู่อาศัย 
นอกจากนี้ พนักงานที่มีอายุงานตั้งแต่ 1 ปีขึ้นไป สามารถกู้สินเชื่ออเนกประสงค์เพื่อเป็นค่าใช้จ่ายในการศึกษาต่อของตนเองหรือบุตร ซื้อเครื่องคอมพิวเตอร์ ค่ารักษาพยาบาล หรือค่าใช้จ่ายในยามจำเป็น ซึ่งธนาคารให้วงเงินกู้สูงสุด 2 ล้านบาท และในกรณีจำนองหลักทรัพย์หรือโอนสิทธิบัญชีเงินฝากเป็นประกัน ธนาคารให้วงเงินกู้ 100% ของราคาประเมินหลักทรัพย์หรือเต็มจำนวนเงินฝากสูงสุดถึง 5 ล้านบาท โดยมีระยะเวลาให้กู้นานถึง 15 ปี
“ธนาคารได้เร่งขยายสินเชื่อสวัสดิการไปยังลูกค้ารายย่อยในทุกภาคส่วน ซึ่งยังคงมีความต้องการสินเชื่ออีกจำนวนมาก โดยเฉพาะข้าราชการและพนักงานรัฐวิสาหกิจไม่ต้องพึ่งพาการกู้ยืมเงินนอกระบบ อย่าง กกท.ดอกเบี้ยที่คิดคือ ดอกเบี้ยเงินฝาก 0.25% บวกส่วนต่าง 1.5% เท่ากับ 1.75% ต่อปี” นางศรีประภา กล่าว
ทั้งนี้ ธนาคารพาณิชย์หลายแห่งแข่งขันกันปล่อยสินเชื่อลูกค้าในกลุ่มข้าราชการและพนักงานรัฐวิสาหกิจ เนื่องจากมีบัญชีเงินเดือนแน่นอน ไม่เป็นหนี้เสียได้ง่าย